作者:皎然
標題:答豆盧次方
內容:吾愛道交論，為高貴世名。昔稱柴桑令，今聞豆盧生。彼生清淮氣，獨鐘文中彩。近作公宴詩，如逢何柳在。吾用古人耳，採君四坐珍。賢士勝朝暉，溫溫無冬春。朝暉爍我肌，賢士清我神。微爾與雲鵠，幽懷何由申。別來秋風至，獨坐楚山碧。高月當清冥，禪心正寂曆。增波徒相駭，人遠情不隔。有書遺瓊什，以代貂襜褕。風教淩越絕，聲名掩吳趨。懸璧安可酬，徙倚還踟躕。